  Виталий Пронин Удмуртилэсь Кун премизэ басьтӥзы Л. Малых, З. Рябинина, В. Уразаева.Шаермылэн  нуналыз азьын  Удмурт  Элькунлэн Тӧроез Александр Соловьев  резиденциын сӥлы кариз Удмуртилэсь дано кунмуртъёссэ,  2016-тӥ ар понна  Кун премилэсь лауреатъёссэ, Данъян пул вылэ пыртэм адямиосты. Соос  озьы ик ӧтемын вал элькунмылы 96 ар тырмонлы сӥзем сӥё-дано концертэ.  Шумпотымон, литература, искусство, дышетон  удысын Удмуртилэн Кун премиеныз пусъемын «Удмурт дунне» газетлэн 100 аръем историезлы сӥзем энциклопедия бордын ужам адямиос: «Удмурт дунне» газетлэн валтӥсь редакторез Зинаида Рябинина,  гожтэтъёсъя отделлэн редакторез Лия Малых но «Удмуртия» издательствоын азьвыл редактор луыса ужам Валентина Уразаева.Энциклопедия поттэмын 2015-тӥ арын. «Удмурт дунне» газетлэн, удмурт журналистикалэн историзы пыр отын возьматэмын шаермылэн  дауръем сюресэз. Книгае вакчиятыса пыризы пӧртэм аръёсы потам материалъёс, историен герӟаськем ужъёс, справкаос, нимтулъёс, туспуктэмъёс. Но  книгалэн тужгес бадӟым узырлыкез - со газет кылдэм дырысен туннэ нуналозь  ужам адямиослэн списоксы. Отчы пыре 1 сюрс 735 адями! Экспертъёс соку ик пусйизы: та выллем книга быдэс Россиын ӧвӧл! Та справочник - удмурт кылын нырысетӥез энциклопедия.Книга поттэмын Финляндиысь Кастрен нимо огазеяськон юрттэмъя. Редакциын ужасьёс сое Удмуртиысь библиотекаослы дунтэк кузьмало.Елена МИННИГАРАЕВА Теги: удмуртдунне  